钦定古今图书集成/明伦汇编/氏族典/第290卷 > 唐文若
## 钦定古今图书集成/明伦汇编/氏族典/第290卷 > 唐文若

按《宋史唐文若传》：“文若，字立夫，眉山人。少英迈不群，
为文豪健。登进士第，分教潼川府。给事中勾涛荐自
代，诏赴行在所。翌日，召对便殿，高宗大悦，特旨改合
入官，通判洋州，再通判遂宁府。秦桧死，上访蜀士于
魏良臣，以文若对。二十六年，以光禄丞召，改秘书郎，
迁起居郎。侍御史周方崇劾文若狂诞，出知邵州。上”
屡为近臣言“唐文若无罪，可改近郡。”知饶州，加直敷
文阁，移知温州。三十一年，召为宗正少卿，复除起居
郎。乘舆幸江表，以起居郎兼给事中、直学士院，同群
司居守。驾还，迁中书舍人。孝宗嗣位，文若以疾请外，
除敷文阁待制、知汉州，寻改都督府参赞军事，除知
鼎州，改江州。乾道三年卒。